Boetie gaan Pretoria toe
Regisseur: Pierre van Pletzen
Met: Tobie Cronj�, Neels Coetzee, Hennie Baird, Karin van der Laag, Heidi Mollentze, Hannes Brummer en Minette Smit.
Speelvak: Februarie 2004 tot Junie 2004
Vir die afgelope twee dekades vermaak Pierre van Pletzen al gehore regoor die land met sy treffer-klugte. Vanjaar se stuk is geen uitsondering nie. My Boetie se Sussie se Ou is n meesterstuk uit die pen van die ou hand Ray Cooney, wat deur Van Pletzen vertaal en verwerk is. Soos met verlede jaar se produksie van My Vrou se Man se Vrou is Van Pletzen weer die regisseur. Van Pletzen is nie net n geswore perfeksionis nie, hy het ook n fyn oog wanneer dit by die keuring van komiese akteurs kom. Die akteurs met wie hy hierdie nuwe stuk aandurf, pas volmaak in hulle rolle.
Tobie Cronj�, wat in verskeie van Van Pletzen se ander klugte te sien was, anker weer die produksie. Hy lewer vanjaar n w�reldklas vertoning wat nie misgeloop behoort te word nie. Benewens die feit dat hy vir komedie geskape is, is Cronj� se komiese tydsberekening net eenvoudig voortreflik. Hy gee n duiselingwekkende pas aan; wonder bo wonder hou sy mede-akteurs by.
Die verhaal draai weer, soos met verlede jaar se produksie, om die Londense taxi-bestuurder John Smith, wat twee huwelike aan die gang hou. Cronj� is in die rol van Stanley Gardner, Smith se slordige loseerder. Hendrik Baird fladder vreesloos deur die moeilike rol van Smith. Hy laat hom nie intimideer deur die teenwoordigheid van n komiese reus soos Cronj� op die verhoog nie en lewer n kompakte, effektiewe vertoning. Wat Smith se twee vroue betref het Cooney waarskynlik nie genoeg in die oorspronklike teks gedoen om hulle rolle te differensieer nie. Van Pletzen korrigeer die probleem deur aktrises met uiteenlopende style vir die rolle te gebruik. Karen van der Laag en Heidi Mollentze vaar altwee uitmuntend in hulle onderskeie rolle.
Neels Coetzee is ook weer op sy pos. Hy is een van die mees alsydige akteurs op die Suid-Afrikaanse verhoog en het in die verlede al vir van die snaaksste insidente in Pretoria se klug-geskiedenis gesorg. (Diegene wat al n pad saam met die klug geloop het, sal onmiddellik terugdink aan die toneel met die daggakoekies.) Di� keer is hy D�da, Stanley se seniele ou pa. Wees verseker dat D�da geen wag voor sy mond het nie.
Die twee jonger spelers, Minette Smit as John se dogter Vicky, en Hannes Brummer as sy seun Gavin, laat nie op hulle wag nie; hulle hou die ooms en tannies goed besig.
My Boetie se Sussie se Ou is uit die stal van Kookoo Produksies. Dis dieselfde maatskappy wat verlede jaar die kasregisters met My Vrou se Man se Vrou laat kreun het. Die vennote in Kookoo Produksies is Sean Else van Eden-faam, Elzab� Zietsman, die doyenne van Afrikaanse kabaret, en Theresa du Preez. Di� drietal het saam genoeg ondervinding van die teaterwese om die finansiering en produksie van so n trefferklug baas te raak. Hulle sorg vir n voortreflik professionele produksie: alles werk, veral Theresa se mediaskakeling, wat seepglad verloop.
So wat is my bevinding? My Boetie se Sussie se Ou is die volgende in die reeks van trefferklugte uit die Pierre van Pletzen-stal. Hoewel die klug nie in almal se smaak val nie, dra di� produksie die stempel van meesterlike vakmanskap. Dit is eintlik jammer dat die talent van Van Pletzen, Cronj� en Coetzee nooit op die w�reldverho� uitgestal is nie. Hulle sou sekerlik met die bestes kon meeding.
Besprekings kan by Computicket gedoen word. Die speelvak is reeds byna uitverkoop.
9 Maart 2004 Wil jy reageer op hierdie artikel? Stuur kommentaar na webvoet@litnet.co.za om die gesprek verder te voer op S�Net, ons interaktiewe meningsruimte.